Në 65 përqind të lumenjve në botë, gjenden nivele të larta antibiotikësh
Mostrat e mbledhura, tregojnë për nivele të rrezikshme të kimikateve. Ekspertët kërkojnë trajtimin e kësaj dukurie si problem global
Lumenjtë nëpër botë janë të mbushur me antibiotikë. Kjo është kryefjala e një hulumtimi të bërë rishtazi nga një grup ekspertësh të Universitetit të Jorkut. Afrika dhe Azia kanë nivelin më të lartë të lëndëve kimike në ujërat e tyre, por ky problem nuk i përjashton as ujërat në pjesët tjera të botës. Prandaj, hulumtuesit thonë se kjo çështje duhet të trajtohet si problem global. John Wilkinson nga Universiteti i Jorkut me ekipin e tij të hulumtuesve, udhëtoi në 72 vende të botës për të testuar ujërat për 14 lloje antibiotikësh të zakonshëm. Ai gjeti antibiotikë në 65 përqind të lumenjëve që testoi. Por nga vijnë gjithë këto kimikate? Wilkinson thotë se ende është e paqartë. Grumbullimi i të dhënave u mundëson hulumtuesve që të gjejnë mënyrën se si të pengohet kjo dukuri e rrezikshme. Marrja e veprimeve është prioritet, sepse këta antibiotikë mund të jenë shkaku i përhapjes së baktiereve rezistente ndaj medikamenteve. Wilkinson thotë se gjendja më e rënduar është në Afrikë dhe Azi, por nga rreziku nuk përjashtohen as Evropa, Amerika veriore dhe ajo jugore. Prandaj, hulumtuesit thonë se ky është një rrezik global.